Laman
Rabu, 02 Oktober 2013
Sembrama Wecana ring Pawiwahan
Om Swastyastu,
1. Ida Pedanda Gdé Nyoman Jelantik Dwaja sang maraga suci sané dahat singgihang titiang.
2. Palungguh Bapak Bupati I Wayan Geredeg, SH., murdaning jagat Karangasem sané dahat wangiang titiang.
3. Bapak Camat Drs. I Wayan Ardika, M.Si., sané mustikayang titiang.
4. Bapak Prebekel Désa Tiyingtali sane kusumayang titiang.
5. Kliang Banjar Dinas Tumingal sané suksmayang titiang.
6. Kliang Désa Pakraman Tumingal miwah angga sané wangiang titiang.
7. Ida Dané para sameton undangan lanang istri duuran alitan sané taler wangiang titiang.
8. Utaminipun sang sané pacang mawiwaha sané tresna asihin titiang.
Maka purwaning atur, lugrayang titiang pinaka sang madrebé karya yadnya ngaturang angayubagia pisan majeng ring Ida Sang Hyang Widhi Wasa, santukan sampun majanten sangkaning asung kertha wara nugrahan Ida, ring subha dewasa sané mangkin Ida Dané sareng sami prasida mapupul iriki aturin titiang ngupasaksi miwah ngastitiang upacara pawiwahan sang sané pacang alaki-rabi, mogi-mogi sang kalih prasida lanus kapungkur wekas, rahayu sidaning don sakadi pangaptiné.
Ida Dané miwah sameton sareng sami sané wangiang titiang.
Maka atur panyembraman titiang, pinih riin titiang ngaturang dahat suksmaning manah antuk sapangrauh Ida Dané sameton sareng sami, duaning sampun prasida nagingin mungguing atur pinunas titiang malarapan antuk séwala patra sané sampun katur ring Ida Dane sameton sareng sami. Tiosan ring punika, titiang nénten lali taler nglungsur agung rena pangampura antuk kawéntenan titiang sapuniki, sampun majanten genah payadnyan titiang kosekan sapunika taler banget titiang tuna miwah kirang ring sajeroning nyanggra Ida Dané sameton sareng sami, punapi malih antuk genah titiang puniki nénten nganutin tata linggih sané becik, tiosan ring punika ri tatkala titiang mapangiring taler wénten atur titiang kalintang kaon nénten prasida nganutin basa basita sané becik miwah patut.
Ring subha déwasa sané mangkin, patut atur uningayang titiang mangda para undangan pawikan, mungguing sang sané jagi mawiwaha mangkin, ipun sané kapurusa mawasta I Kadek Widiantana, ipun sané mangkin makarya pinaka dosén honorér ring Kampus IHDN Denpasar, alaki rabi ring ipun sané predana mawasta Ni Wayan Apriani, ipun pinaka dosén tetap ring STKIP Agama Hindu Amlapura.
Mungguing pamargi yadnya sané sampun kamargiang pinaka bebacakan manut Grhasta Asrama inggih punika kapertama, sampun ngamargiang dharma suaka ring kulawarga wadoné, raris pitung rahina sané lintang sampun taler ngmargiang papadikan, wusan punika kamargiang upacara makalan-kalan, raris ring rahinané sané mangkin, rahina Soma Umanis wuku Sungsang, pinanggal kaping pitu, tanggal 18 wulan Maret warsa 2013 pacang kalaksanayang upacara widhiwidana, makacihna ngadegang Sang Hyang Semara Ratih mangda sang kalih prasida kadirgayusan ngwangun pumahan, mawinan prasida ngembasang pratisentana, putra-putri sané sadu gunawan. Pamargi sané pamuput raris majauman, masuksma ngiket pakulawargan sang kalih maduluran antuk makta tipat bantal ring kulawarga predana. Wusan punika puput sampun sapulah-palih ri sajeroning upacara manusa yadnya titiang manut sekala miwah niskala inggian sampun ngamargiang Tri Upaksaksi, minakadi Déwa Saksi, Butha Saksi, miwah Manusa Saksi.
Ida Dané miwah sameton sareng sami sané wangiang titiang.
Asapunika nganinin indik Upacara Manusa Yadnya sané kamargiang, mogi-mogi sapangrauh Ida Dané sameton sareng sami, ri tatkala nyaksiang maduluran ngrastitiang sané becik, prasida raris ipun sang kalih manggihin karahayuan.
Sadurung titiang muputin atur, Ida Dane sareng sami aturin titiang masandekan riin duaning jagi katuran anyita bhoga samatra. Inggih wantah sakadi asapunika mungguing atur panyembraman titiang, manawi ta wénten kirang langkung antuk titiang matur, titiang nunas pangampura. Makawesananing atur puputin titiang antuk parama santih.
Om Santih, Santih, Santih, Om.
NB: Kabaktayang ring Kampus IHDN Denpasar, sajroning Mata Kuliah Kawagedan Mabaos Bali. Katuréksa olih Dr. I Nyoman Suwija, M.Hum.
Langganan: Poskan Komentar (Atom)
pag_Latn ind_Latn ban_Latn afr_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn fur_Latn ban_Latn ind_Latn